text: Dejligt med optur efter svær skolegang
  30 september 2018 kl. 10.43
  En stolt mor kunne i aftes se sin søn få en sølvmedalje for sit arbejde som anlægsgartner. Det betød meget, for Annette Laustsen ved, hvor svært sønnen har haft det i sin skoletid, fordi han er ordblind.
  Masser af rød-hvide farver på tilskuerrækkerne jublede, da anlægsgartner Peter Levin fra Horsens og hans makker Jesper Frederiksen fra Fyn i aftes fik hængt sølvmedaljer om halsen.
  De har konkurreret til Euroskills om at blive Europas bedste til deres fag, og blandt tilskueren var en stolt mor, der i de seneste dage har haft flere sommerfugle i maven end sin søn.
  Annette Laustsen, Mor til Peter, Horsens.: "- Det betyder virkelig meget for mit moderhjerte, at han også kan få en optur."
  - Jeg ved, at han gør sit bedste, siger Annette Laustsen fra Horsens.
  Peter Levin er ordblind og har hele sin skoletid haft meget svært ved det boglige. Men hos en onkel og tante på et nedlagt landbrug fik han smag for at køre med traktor og havefræser, og det synes han, var så spændende, at han startede på anlægsgartnerskole.
  - Det betyder virkelig meget for mit moderhjerte, at han også kan få en optur. Når man har knoklet så meget hele sin skolegang, er det dejligt, at han kan vise sit værd, siger Annette Laustsen.
  
  En hel delegation er med i Budapest
  Seks personer fra Peter Levin familie har taget turen til den ungarske hovedstad for at heppe på ham og makkeren. De er alle imponerede af, hvor langt i konkurrencen, de to er kommet.
  - Mit højeste ønske er, at de vinder. Peter brænder så meget for det, så det vil være fantastisk. Han har haft en meget svær skolegang, så det vil være toppen over alt, hvis han kan vinde, siger Annette Laustsen.
  En guldmedalje blev det ikke til, men tilfredsheden og stoltheden over medaljen af sølv var til at få øje, da TV SYD mødte de to anlægsgartnere efter prisoverrækkelsen.
  - Det er fedt! Vi havde håbet på en podieplads, men vi havde ikke anet hvorhenne på podiet, siger Peter Levin til TV SYD.
   - Vi havde nok skudt det til en bronzemedalje, men det er da et skulderklap af den store slags, supplerer makkeren Jesper Frederiksen.
  
  EUROSKILLS 2018 I BUDAPEST
  525 unge fra 28 lande dyster i 37 håndværksfag.Det danske hold består af 12 unge, der med support fra en erfaren teamleder og tidligere Skills-verdensmester, stiller op i følgende fag:FlisemurerMurerMøbelsnedkerBygningssnedkerGulvlæggerAnlægsgartnerLandbrugsmaskinmekanikerReceptionistBagerBygningsstruktør
  
  